Канавезит

thumb
Канавезит () нь Mg2(HBO3)(CO3)·5H2O химийн томьёотой, ховор карбоборатын эрдэс бөгөөд Итали улсын Броссо орчмын хаагдсан пиритийн уурхайгаас илэрсэн. Канавезит нь уурхайн ханын гадаргуу дээр үүссэн людвигит–магнетитийн скарны өгөршлийн үр дүнд бий болдог хоёрдогч эрдэс юм. Физик шинж чанарын хувьд сүүн цагаан өнгөтэй, сарнай хэлбэрийн бөөгнөрөл үүсгэдэг, сунан тогтсон тунгалаг ширхэглэг талстуудаас тогтоно. Талст симметр нь моноклин системд хамаарах ба дифракцийн тэмдэглэгээ нь 2/mP-/- юм. 

 Түүх 
1964 онд Жуссани болон Виги нар Итали улсын Броссо дахь пиритийн уурхайд борын эрдэсжилтийг судлах явцдаа канавезитыг анх ажиглан тодорхойлжээ. Тэд канавезит нь магнетитийн скарн доторх шайбелиит болон людвигитийн хооронд, эдгээр эрдсүүд хоорондоо харилцан шүргэлцэх бүсэд үүсдэг хоёрдогч эрдэс болохыг тогтоосон. Хожим нь 1972 онд Группо Минералогико Ломбардогийн зарим гишүүд тухайн бүс нутагт өмнө нь танигдаагүй шинэ эрдсийн анхны дээжийг илрүүлжээ. Үүний дараа уг эрдсийг несквехонит гэж нэрлэн геологийн цуглуулгад бүртгэсэн байна. Дараагийн судалгаагаар энэ нь тусдаа, бие даасан эрдэс болох нь тогтоогдож, канавезит хэмээн дахин нэрлэгдсэн. Канавезит нь одоогоор мэдэгдэж буй цөөн тооны карбоборатын эрдсийн нэг юм. Эрдсийн нэр нь пиритийн уурхай байрладаг Канавезе (Canavese) хэмээх бүс нутгийн нэрээс гаралтай.

Ангилал:Эрдэс